બપ્પાના જન્મ સમયની ઘણી રહસ્યમયી વાતો લોકકથાઓમાં પ્રચલિત છે. બપ્પા જે ગાયોને ચરાવવા જતા, એમાંથી જ એક ગાય સૌથી વધુ દૂધ આપતી હતી. પણ તેમ છતાંય સાંજે જંગલમાંથી જ્યારે એ ગાય પાછી ફરતી ત્યારે એના થાનોમાં દૂધ રહેતું જ નહીં. આ દૂધના રહસ્યને શોધવા માટે તેઓ જંગલમાં આગળના દિવસે ગાયના પાછળ પાછળ જ નીકળી ગયા. ગાય છેક નિર્જન આશ્રમ જેવા સ્થાને પહોંચી અને હારીત ઋષિના સ્થાનક પર સ્થાપિત શિવલિંગના અભિષેક માટે દૂધની ધાર વહાવવા લાગી. આ બધું જોયા પછી બપ્પા રાવલ ભક્તિ અને આધ્યાત્મમાં ઘરકાવ થઈ ગયા. બપ્પા રાવલ હારીત ઋષિની સેવામાં જ લાગી ગયા. અને એવું માનવામાં આવે છે કે આ જ હારીત ઋષિના આશીર્વાદ અને માર્ગદર્શન દ્વારા બપ્પા રાવલ મેવાડી સામ્રાજ્યના રાજા બન્યા.